Skrivet eo bet al levr-mañ war-eeun en esperanteg gant un den a-orin eus bro-Suis hag a oa o chom e bro-Saoz. Hennezh en doa desket esperanteg e 1928, ar pezh a gont tamm-pe-damm en e "romant". E gwirionez, zoken m'eo kinniget evel ur romant, n'eo ket unan, o vezañ ma kont en un doare spis  ul lodenn bennak eus buhez ar skrivagner. Savet eo tro-dro d'e labour a varc'hadour-red, a zor da zor pe e foarioù.  Souezhet on bet da gentañ gant lusk trankil ar skrid, displeget e vez kement tra gant forzh munudoù ha ne c'hoarvez ket ur mor a draoù. En em voazañ a reer avat ha bourrus e teu da lenn. Nebeut anavezet eo ar bed-se ha n'eo nemet ral a wezh e skriv seurt tud o buhezioù (daoust m'hor bije unan e brezhoneg d'an nebeutañ, hini Loeiz ar Floc'h "plakoù"…). Tro en deus bet Rossetti (alias Vik  war e labour) d'en em gavout gant lamponed a bep seurt, tud livet kaer, farsus, iskis… lavarout a ra koulskoude en em gave mat en o zouez hag e veze kalz a entent hag a sikour etrezo peurliesañ. Eñ ne oa ket eus ar metoù-se koulskoude, un dibab eo eus e berzh. Souezhus eo e zemz-spered, mennet kaer, divezh ha bourjiner. Anat eo e youl, ne vez ket digalonekaet james, atav e klask diluziañ e gudennoù hag e teu a-benn. N'en doa ket aon, da skouer, da guitaat ul labour mat ha paeet mat gant ar soñj da gaout  unan gwelloc'h, da gaout muioc'h a frankiz pe da c'hellout bezañ war e gont dezhañ e-unan : div wezh e c'hoarvez d'an nebeutañ hag en em gavout a ra gwall enket gwezhioù'zo, e kreiz enkadennoù ekonomikel bras. Koulskoude ne zibab ket an hent aesañ.  Ponner 'm eus kavet lusk ar skrid a-wezhioù : gant ar pezh a zispleg e c'heller divinout atav ar pezh a c'hoarvezo nebeut war-lerc'h, n'eo ket soutil-soutil ar skritur. Koulskoude eo skrivet mat, kempenn ha kempouez, mont a ra hebioù da veur a dech-skrivañ  fall eta. Soursial a ra eus son ar yezh, o c'hoari gant ar gerioù meur a wezh, hag o kinnig titloù lipet d'e bennadoù. Alies vez mousc'hoarzhet pe c'hoarzhet, n'eo ket gant ar skritur, met gant an degouezhioù iskis ha skodegus en em gav an tudennoù rouestlet enno. 'Meus aon eo ul levr pouezus el lennegezh esperanteg, marteze dre m'emañ e-touez ar re gentañ o vezañ bet skrivet er yezh-se war-eeun (ne oa nemet tregont bloaz bennak ar yezh d'ar c'houlz-se), marteze a-walc'h en abeg d'e devder ivez, pa ya  ouzhpenn 250 pajenn d'ober anezhañ. Troet eo bet en un nebeut yezhoù all, en o zouez ar saozneg, ket ar galleg avat.